Hadsten: Det er ekstra dumt at forsøge sig som indbrudstyv, når der er faldet sne.

Det måtte en 14-årig dreng i Vissing ved Hadsten sande, da drengens egne fodspor natten til torsdag afslørede ham, som personen der havde forsøgt at bryde ind i et hus.

Beboeren i huset vågnede ved, at han hørte noget støj fra baggården. Da han stod og op og kiggede ud, så han en hætteklædt person, der forsøgte at knuse en rude i hans terrassedør. Da beboeren råbte, hvad personen lavede, stak han af fra stedet til fods.

Så var den hætteklædte i sikkerhed har han formentlig selv tænkt. Men undervejs efterlod han nogle meget tydelige sålaftryk, som en patrulje efterfølgende kunne følge hele vejen hen til et vindue ved det botilbud, hvor den unge bor.

Da betjentene fandt den 14-åriges våde sko, der matchede fodsporene, erkendte han, at han havde forsøgt at bryde ind i huset.

Hans forældre og de sociale myndigheder blev herefter underrettet.